RESOLUCIÓN do 19 de xullo de 2000 pola que se convoca un Foro Internacional de Administración Pública sobre xestión e formación do persoal. (Academia de verán 2000).
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 01/08/2000

Dentro do plan de actividades da Escola Galega de Administración Pública para o 2000 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócase un Foro Internacional de Administración Pública sobre xestión e formación do persoal (Academia de verán 2000), convocatoria que se desenvolverá conforme as seguintes bases:
1. Presentación e obxectivos.
No marco das relacións de cooperación entre as escolas de Administración pública que forman parte do Foro Internacional de Administración Pública (FIAP), correspóndelle á EGAP a organización da Academia de verán 2000 que terá lugar en Santiago de Compostela os días 4 e 5 de setembro de 2000.
Integran este foro, ademais da EGAP, as seguintes institucións: Hogeschool Gent (Bélxica), Noordelijke Hogeschool. Thorbecke Academie (Países Baixos), Istituto Regionale Lombardo di Formazione per l'Amministrazione Pubblica (Italia), Universidade de Ciencias Económicas e Administrativas de Budapest (Hungría), Universidade Slaviani (Bulgaria), Fachhochschule Ludwigsburg (Alemaña) e Academia da Función Pública da Rexión Volga de Saratov (Rusia).
O obxectivo deste encontro é afondar no coñecemento sobre a materia na que se centra este foro (xestión e formación do persoal da Administración pública) e intercambiar experiencias neste eido entre os representantes das institucións europeas de formación que concorrerán a este acto.
2. Contido.
Trataranse estes temas:
-A xestión de persoal das administracións públicas nas rexións ou estados de Galicia, Italia, Bélxica,
Baden-Würtemberg, Holanda, Hungría, Bulgaria e Rusia.
-Os programas de formación en xestión de persoal das administracións públicas nas rexións ou estados de Baden-Würtemberg, Galicia, Italia, Holanda, Hungría, Bulgaria e Rusia.
3. Destinatarios.
Altos cargos políticos e administrativos da Xunta de Galicia, membros dos diversos órganos directivos da EGAP e representantes das escolas de formación.
4. Desenvolvemento.
-Horario: mañá e tarde.
-Lugar e datas: a academia convocada desenvolverase na aula número 2 da Escola Galega de Administración Pública (rúa de Madrid, 2-4, polígono das Fontiñas, Santiago de Compostela) os días 4 e 5 de setembro de 2000.
5. Inscrición.
-Prazo: remata o xoves, día 31 de agosto de 2000.
-Tramitación de solicitudes: as solicitudes irán dirixidas ó director da Escola Galega de Administración Pública, polígono das Fontiñas, rúa de Madrid, 2-4, 15707, Santiago de Compostela, segundo o modelo que figura como anexo a esta convocatoria, e presentaranse no rexistro xeral da EGAP ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse tamén inscricións por telefax: 981 54 63 30.
-Número de prazas: limitado á capacidade do local.
-Inscrición fóra de prazo: só se admitirán, de quedaren prazas baleiras, coa condición de que se cumpran os requisitos xerais antes indicados.
Os peticionarios poderán obter confirmación da súa posible admisión, chamando por teléfono, o día 1 de setembro, das 10 ás 14.45 horas, ós seguintes números: 981 54 62 46 ou 981 54 60 40.
6. Modificacións.
A EGAP reserva para si a facultade de interpretar e de resolve-las incidencias que puidesen xurdir no desenvolvemento da academia, así como a de cancelala, se o escaso número de solicitudes non xustificase a súa realización.
7. Certificación de asistencia.
Entregaráselles, ó remate desta academia, a aquelas persoas inscritas que concorresen asiduamente a ela, cando a súa asistencia sexa igual ou superior ó 85% das horas lectivas programadas, e expresarase, neste documento, a natureza da actividade e as datas da súa realización.
Santiago de Compostela, 19 de xullo de 2000.
Domingo Bello Janeiro
Director da Escola Galega de Administración
Pública